《薄倖 韩景图话女郎絮絮题壁事，为填此词》
清代·刘嗣绾

谢家人杳，讶壁上、香名谁扫。记细语、一星星絮，小立夕阳魂悄。

恁因缘、剩粉零烟，年年留伴花风袅。早千叠柔肠，十分痴梦，锁断画廊春晓。

重唤起杨枝恨，想白傅、清歌多少。怅红情绿意，闲悰无分，鬓丝几日吹残了。

湖山缥缈。便同心、结就西陵，何处逢苏小。愁他归路，一碧芳塘萍绕。

作者简介：刘嗣绾(1762-1821年)，字简之，又字芙初，号醇甫。阳湖（今江苏常州）人，从祖父始皆寓无锡之锦树里。所著有《尚絅堂集》，《筝船词》。